钦定古今图书集成/理学汇编/学行典/第203卷 > 季引光
## 钦定古今图书集成/理学汇编/学行典/第203卷 > 季引光

按《六合县志》：“季引光，本县廪生，少负至性，长作醇儒，
学未逢年，试频踬足。娶孙氏，温凊承颜，不殊婴孺，亲
有不豫，辄号泣长跪。俄母以暴疾逝，光哀毁骨立。随
会寇乱，光拥父避地江南，父病笃弥年，光口不尝盐
菜者。跨积寒暑，诸如浣秽澡身，尝药视粪，咸与妻备
历之亲不起，哭踊欲绝。自扶榇归里，营葬事，以为奉”
终之义，情宜自毕。圹穴工不欲假人血指运力以终
窀穸之事。构堂墓道，时为庐处。服既阕，仍衰绖不去，
号泣哀动闾里。知县仲闻韶及教谕王曰俞咸哀慰
之。积痛致疾，将不起，乃延绘事者写父母小像一幅，
曰：“我死，当以两亲遗像内我怀中。”病三日，端坐与诸
亲族握手为别，曰：“我死得见父母，素愿遂矣。但所立
弱嗣季香，系是亡亲遗命，不敢背。诸弟及妻辈善视
之，俾有成立，毋使我遗恨九泉足矣！”绅士感其纯孝，
具呈本县，以请旌题。